《春晚闻霰宛思凄然两日不见达善季辩书怀奉寄》
宋代·舒岳祥

夜阑风薄树，雨急水坍沙。
书在吾何恨，春深自忆家。
高花犹著雪，浅草早鸣蛙。
同是离居客，相逢吊岁华。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。